Martha Llwyd

Martha Llwyd, jaiotzez Williams, (Cynwyl Elfed, 1766 – Llanpumsaint, 1845eko urriaren 16a) galestar poeta eta musikagilea izan zen, erlijio ereserki metodistak idatzi zituena.

 Bizitza 
Martha Williams Carmarthenshire konderriko Cynwyl Elfedeko Nantbendigaid landetxean jaio zen. Haurra zela, Llanpumsainteko Y Felin landetxera joan zen familiarekin bizitzera.

Hezkuntza mugatua jaso bazuen ere, ereserki eta poema asko idatzi zituen eta besteei irakatsi zizkien. Haren ereserkiak oso ezagunak bihurtu ziren. William Williams Pantycelyn artzain metodista eta erlijio ereserkien egileak aldizka bisitatu zuen, eta Llwyden idazlan batzuk Pantycelynen izenpean argitaratuak izan omen ziren. 

1785ean Dafydd Llwyd errementariarekin ezkondu zen. Llwyd herriko komunitate metodistako kide nabarmena zen. Senar-emazteak herriaren erdialdean bizi izan ziren eta bederatzi seme-alaba izan zituzten, sei mutil eta hiru neska, 1787 eta 1807 artean jaioak. Hain familia handia zaintzeko beharrak Martharen osasunean eragin zuen, eta ibiltzeko gaitasuna galdu zuen. Hala ere, oso metodista elizkoia izaten jarraitu zuen, eta seme-alabek edo bizilagunek Llanpumsainteko Bethel kaperara eramaten zuten aulki batean.

Llwyd 1845ean hil zen, 79 urte zituela, senarra hil eta urtebetera. Biak Llanpumsainten lurperatu zituzten hagin baten azpian. Haien izenak ingelesez idatzi zituzten hilarrian: David and Martha Lloyd. 2011n, Carmarthen konderriko kontseiluak Martha Llwyden oroimenezko plaka bat jarri zuen Llampusainten.

Gaur egun, Martha Llwyden ereserki gehienak galduta daude, baina batzuk 1925ean argitaratu ziren. Fflur Dafydd galestar eleberrigile eta kantautorea Llwyden ondorengoa da eta Martha Llwyd izeneko abesti bat eskaini zion. Llwyden beste ondorengo ezagun bat Menna Elfyn poeta da, Dafydden ama.

 Erreferentziak 

 Kanpo estekak 

Kategoria:Carmarthenshire konderriko jendea
Kategoria:Galesko poetak
Kategoria:Emakume poetak
Kategoria:Galesezko poetak
Kategoria:Erresuma Batuko erlijio idazleak
Kategoria:Kristau idazleak
Kategoria:XVIII. mendeko emakume idazleak
Kategoria:XIX. mendeko emakume idazleak
Kategoria:Desgaitasuna duten idazleak
Kategoria:Galesko musikagileak
Kategoria:Emakume musikagileak
Kategoria:XVIII. mendeko musikagileak
Kategoria:XIX. mendeko musikagileak
Kategoria:Kantugileak
Kategoria:Desgaitasuna duten musikariak
Kategoria:Erresuma Batuko protestanteak
Kategoria:Metodistak